अपनी कहानी ‘रिश्ते-नाते’ से कामतानाथ शहर से गांव की ओर जो प्रस्थान करते हैं, वो उनके उपन्यास ‘कालकथा’ में खुलकर सामने आ गया, जिससे पता चलता है कि उन्हें उत्तर भारत के ग्रामीण जन और जीवन की गहरी समझ ही नहीं थी, उसका व्यापक जीवनानुभव भी उनके पास था, प्रेमचंद की तरह। ऐसे कथाकार की संपूर्ण कहानियां उसके जीवनकाल में छपकर आ जाएं, उसके लिए इससे ज्यादा सुखद घटना क्या हो सकती है,पर कामतानाथ की ‘संपूर्ण कहानियां’ में उनकी सब कहानियां नहीं हैं। कुछ और कथाएं भी उन्होंनें लिखीं, जो पत्रिकाओं में तो छपीं, लेकिन ‘संपूर्ण कहानियां’ में कामता ने उन्हें शामिल नहीं किया। उन्होंने उन्हें डिसओन कर दिया, क्योंकि ‘संपूर्ण कहानियां’ एक जिल्द में छपने से पहले उन्होंने खुद फाइनल कीं। मेरी राय थी कि अन्य कहानियों को भी ‘संपूर्ण कहानियां’ में शामिल होना चाहिए, पर कामता माने ही नहीं।